Puolimetalli
Puolimetalleiksi kutsutaan alkuaineita, joilla on sekä metallien että epämetallien ominaisuuksia tietyissä olosuhteissa. Niitä on siis vaikea luokitella joko metalleiksi tai epämetalleiksi. Yleensä puolimetalleiksi luokitellaan boori (B), pii (Si), germanium (Ge), arseeni (As), antimoni (Sb), telluuri (Te), polonium (Po) ja astatiini (At). Joskus myös alumiini (Al), hiili (C) ja seleeni (Se) luokitellaan puolimetalleihin. Jaksollisessa järjestelmässä puolimetallit sijaitsevat metallien ja epämetallien välisellä rajalinjalla.
Valkometalli
Valkometallit ovat laakerimetalleina käytettäviä tinan tai lyijyn, antimonin ja kuparin seoksia. Vain osa valkometalleista on kuitenkin sopivia laakerinvalmistukseen. Laakerimetalliksi sopivat valkometallit ovat Babbitteja. Valkometallia on käytetty myös paljon kirjasinmetallina. Kirjasinmetallista valetaan myös muitakin tarkkuusvaluja, kuten tinasotilaita. Valkometalliseoksia on useita erilaisia, mutta yksi mahdollinen sisältää;
tina 30 %, lyijy 55,5 %, antimoni 12 %, kupari 2,5 %. Seoksen sulamislämpötila 270 °C.